ନୂଆଦିଲ୍ଲୀ, ୧୭।୦୭ଃ କଂଗ୍ରେସ ନେତା ତଥା ସାଂସଦ ରାହୁଲ ଗାନ୍ଧୀ ଶୁକ୍ରବାର ଭାରତ ଓ ଚୀନ ବିବାଦକୁ ନେଇ ଏକ ଭିଡିଓ ଟ୍ୱିଟ୍ କରିଛନ୍ତି । ଏଥିରେ ସେ କେନ୍ଦ୍ର ସରକାରଙ୍କୁ ଘେରିଛନ୍ତି । ଚୀନ ସେନା ଏହି ସମୟରେ କଣ ପାଇଁ ଆକ୍ରମଣାତ୍ମକ ଆଭିମୁଖ୍ୟ ଗ୍ରହଣ କରିଛି ବୋଲି ସେ ପ୍ରଶ୍ନ କରିଛନ୍ତି । ଏହାସହ ଭିଡିଓରେ ସେ ଦେଶର ଅର୍ଥବ୍ୟବସ୍ଥା, ପଡୋଶୀ ଦେଶ ସହ ସମ୍ପର୍କ ଓ ବିଦେଶୀ ନୀତିକୁ ନେଇ ନିଜ ମତ ରଖିଛନ୍ତି ।
ରାହୁଲ କହିଛନ୍ତି ଯେ, ଏବେ ଭାରତର କଣ ସ୍ଥିତି ରହିଛି ଯେଉଁଥିପାଇଁ ଚୀନ ଏପରି ପଦକ୍ଷେପ ନେଇଥିଲା । ଚୀନ କିପରି ସାହାସ କରିପାରିଲା । ଏହି ମାମଲାକୁ ବୁଝିବା ପାଇଁ ହେଲେ ଅନେକ ଘଟଣାକୁ ବୁଝିବାକୁ ହେବ । ଦେଶର ସୁରକ୍ଷା ବୈଦେଶିକ ନୀତି, ଅର୍ଥବ୍ୟବସ୍ଥା ଓ ଲୋକଙ୍କ ବିଶ୍ୱାସ ଉପରେ ଆଧାରିତ । କିନ୍ତୁ ଗତ ୬ ବର୍ଷରେ ଏହି ମାମଲାରେ ଦେଶ ଫେଲ୍ ହୋଇଛି । ପୂର୍ବରୁ ଆମେରିକା, ଋଷ, ୟୁରୋପ ସମେତ ସବୁ ଦେଶ ସହ ସୁସମ୍ପର୍କ ଥିଲା । କିନ୍ତୁ ଏବେ କେବଳ ବାଣିଜ୍ୟିକ ସମ୍ପର୍କ ରହିଛି । ପୂର୍ବରୁ ନେପାଳ, ଭୁଟାନ ଓ ଶ୍ରୀଲଙ୍କା ସହ ଭଲ ସମ୍ପର୍କ ଥିଲା । କିନ୍ତୁ ଆଜି ସମସ୍ତେ ଭାରତ ବିରୋଧରେ କହୁଛନ୍ତି ।
ସେ ଆହୁରି କହିଛନ୍ତି ଯେ, ଏକଦା ଦେଶର ଅର୍ଥବ୍ୟବସ୍ଥା ଆମର ଶକ୍ତି ଥିଲା । ଏବେ ବେରୋଜଗାରୀଙ୍କ ସଂଖ୍ୟା ବୃଦ୍ଧି ପାଉଛି । କ୍ଷୁଦ୍ର ବ୍ୟବସାୟୀମାନେ ହଇରାଣ ହରକତ ହେଉଛନ୍ତି । ସରକାର କିନ୍ତୁ କିଛି ଶୁଣୁ ନାହାଁନ୍ତି । ଦେଶର ହିତ କଥା ଭାବିଲେ ଏହି ସବୁ ପ୍ରସଙ୍ଗ ଗୁରୁତ୍ୱପୂର୍ଣ୍ଣ । ନଚେତ ସବୁକିଛି ବରବାଦ ହୋଇଯିବ । ଏବେ ତାହା ହିଁ ହେଉଛି ବୋଲି ରାହୁଲ କହିଛନ୍ତି ।
